Here is a page extracted from Wikipedia that may contain CSS, HTML, and a lot of unformatted text.

Title: Instituto d'Estudios Catalans
Content: L'Instituto d'Estudios Catalans (IEC, Institut d'Estudis Catalans en catalán) ye una corporación academica, cientifica y cultural que tien per obchecto la investigación cientifica en toz es elements d'a cultura catalana. Ye l'academia catalana d'as ciencias y las humanidaz. S'ocupa de totas las disciplinas d'a conoixencia y lo suyo ambito d'actuación ye totas las tierras de parla catalana. Estió fundau en 1907 per Enric Prat de la Riba, y ha estau una ferramienta de normalización lingüistica, cientifica y cultural d'o país, con una vocación internacional, ya que dende 1922 forma part d'a Unión Academica Internacional. Ye inscrito en o Rechistro d'Academias d'o Departamento de Chusticia d'a Cheneralidat de Catalunya, constituyiu como una Corporación de dreito publico con base privada sin garra dependencia organica de l'Administración.

Entre los suyos prochectos historicos mes relevants, cal destacar la expedición historico-arqueolochica de l'Instituto d'Estudios Catalans en a Val d'Arán y Ribagorza pa la recuperación d'os tresors romanicos d'os Pireneus, hue conservaus en o Museu Nacional d'Arte de Catalunya y la creyación d'as normas ortograficas d'o catalán, empentadas per Pompeu Fabra. Tamién i destaca la creyación d'o Servicio Meteorolochico de Catalunya, d'o Servicio Cartografico y d'a Biblioteca de Catalunya.

Entre la dictadura franquista, l'IEC continó actuando en a clandestinidat, dica que en 1976 estió reconoixiu de nuevo como corporación academica.

Actualment actúa como asesor d'os poders publicos y d'as institucions d'investigación y se pronuncia sobre cuestions estratechicas per lo país. Empenta un centenar de programas d'investigación per medio de cinc seccions que reunen mes de docientos miembros y diez mil profesionals, relacionaus con l'IEC per medio de 28 sociedaz filials. Organiza anualment los Premios Sant Jordi, que reconoixen los millors treballos d'investigación cientifica d'os Países Catalans. Tamién organiza conferencias, chornadas, congresos y exposicions arreu d'o territorio, y edita mes d'un centenar de publicacions cientificas anualment.

Referencias 

Academias d'a Luenga en Espanya
Academias lingüisticas
Idioma catalán